የታራሚዎች አያያዝ እየተሻሻለ መምጣቱ ተገለጸ
በማረሚያ ተቋማት የታራሚዎችን  አያያዝ እየተሻሻለ መምጣጡንና የመብት ጥሰት እንዳይፈፀም የተለያዩ ተግባራትን እያከናወነ መሆኑን የፌዴራል ማረሚያ ቤቶች አስተዳደር  አስታወቀ፡፡የአስተዳደሩ ዳይሬክተር አቶ ጀማል አባሶ በሰብዓዊ መብት አያያዝ ላይ ማሻሻያ ያላሳዩ ኃላፊዎች ከቦታቸው እንዲነሱ መደረጋቸውን ገልጸው፣ አሁን ላይ የታራሚዎቹ አያያዝ እየተሻሻለ መምጣቱን ተናግረዋል፡፡በቀጣይም በታራሚው ላይ ሆን ተብሎ የሚፈፀም የሰብዓዊ መብት ጥሰት እንዳይኖር እየተሰራ እንደሆነ ጠቁመዋል::በየማረሚያ ቤቱ ያሉ ሰራተኞች የሰብዓዊ መብት አያያዝን በተመለከተ የተለያዩ ስልጠናዎች መሰጠቱን አቶ ጀማል ለዋልታ ተናግረዋል፡፡በክልል እና በፌዴራል ያሉ የማረሚያ ቤት አስተዳደሮች ተመሳሳይ የሆነ አሰራር እንደሌላቸው ዳይሬክተሩ ገልጸው፣ በፌዴራል ማረሚያ ቤቶች የተከለከሉ አሰራሮች በአንዳንድ የክልል ማረሚያ ቤቶች ተፈቅደው ተግባራዊ እየሆኑ ነው ብለዋል፡፡በመሆኑም በአብዛኛው ተመሳሳይ አሰራርን ለማስፈን ጥናት መጠናቀቁን ገልጸዋል፡፡